**A LA MESA DEL PARLAMENT**

Carlos Carrizosa Torres, portaveu, i Antonio Espinosa Cerrato, diputat del Grup Parlamentari de Ciutadans, d'acord amb el que estableix l'article 109.b del Reglament del Parlament, presenten la proposició de llei de modificació de la Llei 18/2003, de 4 de juliol, de suport a les famílies per establir una prestació econòmica per infants i joves a càrrec menors de divuit anys, acompanyada de la documentació següent:

1. Memòria justificativa que expressa els antecedents necessaris per a poder-se pronunciar.

2. Exposició de motius.

3. Text articulat.

**MEMORIA JUSTIFICATIVA**

L’ article 40.3 de l’Estatut de Autonomia de Catalunya estableix que els poders públics han de garantir la protecció dels infants, especialment contra tota forma d’explotació, d’abandonament, de maltractament o crueltat i de la pobresa i els seus efectes. En totes les actuacions portades a terme pels poders públics o per institucions privades l’interès superior de l’infant ha d’ésser prioritari.

Igualment, l’article 17 de l’Estatut diu que els menors tenen dret a rebre l’atenció integral necessària per al desenvolupament de llur personalitat i llur benestar en el context familiar i social.

Incidint en el mateixos principis rectors l'article 39 de la Constitució espanyola estableix el principi general, adreçat a tots els poders públics, d'assegurar la protecció social, econòmica i jurídica de la família, i en conseqüència, d'adoptar mesures de foment i de protecció de les famílies.

Igualment, tant el Consell d'Europa com la Unió Europea han adoptat diverses resolucions i recomanacions relatives a les polítiques familiars que posen el centre d'atenció en la família i consideren la despesa en protecció familiar como una inversió social a llarg termini, ja que del fills depèn la prosperitat i el benestar futur del país.

**EXPOSICIÓ DE MOTIUS**

Segons l’Institut d’Estadística de Catalunya (Idescat), el risc de pobresa va augmentar l’any 2014 i afecta el 20,9% de la població catalana, 1,1 punts més que l’any anterior (19,8% el 2013). Aquesta taxa se situa per sota de la mitjana espanyola (22,2%) i per sobre de la UE-28 (16,6% el 2013).

La desagregació per edats mostra que el risc de pobresa té més incidència entre els menors de 16 anys (28,8%), que han incrementat 1,5 punts el risc respecte de l’any anterior. A Catalunya i Espanya, un de cada quatre infants viu sota el llindar de la pobresa i, a pesar d’ aquestes dades, Catalunya i Espanya es troben a la cua d’Europa pel que fa al benestar infantil i que en el cas de Catalunya el poc pes de l’esforç pressupostari en la política de protecció familiar es mostra en que només s’hi aplica un 0,9% del PIB català en comparació al 2,2% de la mitjana del països de la Unió Europea.

La inestabilitat i la precarietat laborals i l'atur, especialment de llarga durada, tenen una repercussió directa en l’augment de la pobresa del infants i el joves, provocant privacions materials que hipotequen el futur dels nens i el joves i generen uns dèficits cognitius permanents en determinades capes de la població que dificultarà enormement la seva posterior inserció laboral i social i que la protecció econòmica familiar ha de pal·liar i corregir.

Com reconeix la actual llei d’ajuda a les famílies, els poders públics estan obligats a garantir la igualtat d'oportunitats i a donar suport a les famílies amb fills a càrrec, per a lluitar contra la marginació crònica i el perill d'exclusió social i per a facilitar l'exercici d'una maternitat i una paternitat responsables.

Les polítiques de protecció familiar amb fills a càrrec han d’ evitar la penalització que pot patir la família per raó del nombre de fills, facilitar la igualtat d'oportunitats de les famílies amb més càrregues respecte a la resta de ciutadans, valorar l'aportació de les famílies al progrés, la cohesió i la solidaritat socials i tenen un important aspecte de prevenció de la transmissió intergeneracional de la pobresa.

Atenen la greu realitat actual i considerant que la responsabilitat de garantir el drets del infants, especialment el que es troben en una situació de vulnerabilitat, correspon als poders públics i les famílies, el Grup Parlamentari de Ciutadans presenta la següent proposició de llei per a establir una prestació econòmica per fill a carrer menor de 16 anys que viuen en unitats familiars amb rendes inferiors al llindar de la pobresa.

**PROPOSICIÓ DE LLEI**

**Article 1**

S'addiciona una lletra a bis) a l'article 9,1, de la Llei 18/2003, de 4 de juliol, de suport a les famílies, que resta redactat de la manera següent:

a bis) Prestació econòmica per fills a càrrec menors de divuit anys.

**Article 2**

S'addiciona el article 10 bis) a la Llei 18/2003, de 4 de juliol, de suport a les famílies, que resta redactat de la manera següent:

Article 10 bis

Prestació econòmica per fills a càrrec menors de divuit anys.

1. Les famílies que tenen fills a càrrec menors de divuit anys tenen dret a una prestació econòmica anual, de pagament únic, que el Govern, per mitjà del departament competent en matèria d'assistència, serveis socials i polítiques familiars, atorga a les famílies amb ingressos inferiors al Indicador de renda de suficiència (IRSC) i d'acord amb les condicions, el procediment i la quantia que s'estableixin per reglament.

2. En famílies monoparentals la prestació establerta per l'apartat 1 es pot incrementar d'acord amb el que s'estableixi per reglament.

3. La prestació econòmica establerta per l’apartat 1, en el cas de fills discapacitats, podrà incrementar-se d'acord amb el que s'estableixi per reglament.

3. Són beneficiaris de la prestació econòmica per infants i joves a càrrec el pare i la mare o, si escau, la persona que tingui a càrrec l'infant o jove menor de divuit anys.

**Article 3**

S'addiciona una Disposició Final Quarta, a la Llei 18/2003, de 4 de juliol, de suport a les famílies, que resta redactat de la manera següent:

Disposició Final Quarta

Els preceptes que eventualment comportessin la realització de despeses amb càrrec als Pressupostos de la Generalitat, produiran efectes a partir de l'entrada en vigor de la Llei de pressupostos corresponent a l'exercici pressupostari immediatament posterior a l'entrada en vigor d'aquesta llei.